เร่งปั๊มเงินแบงก์รัฐ4แสนล.ฟื้นศก.
เร่งอัดสินเชื่อแบงก์รัฐเข้าระบบ 4 แสนล้าน ออมสินมุ่งรากหญ้า 3 แสนล้าน ธอส. 1 แสนล้าน
9 ม.ค. 2555

เร่งอัดสินเชื่อแบงก์รัฐเข้าระบบ 4 แสนล้าน ออมสินมุ่งรากหญ้า 3 แสนล้าน ธอส. 1 แสนล้าน
แหล่งข่าวจากสำนักงานคณะกรรมการนโยบายรัฐวิสาหกิจกล่าวว่า กระทรวงการคลังได้กำชับให้ธนาคารเฉพาะกิจของรัฐทุกแห่งเพิ่มเป้าการปล่อยสินเชื่อเพื่อกระตุ้นเศรษฐกิจหลังเกิดวิกฤตน้ำท่วมใหญ่ เพื่อช่วยเหลือประชาชนและฟื้นฟูเศรษฐกิจของประเทศ
นายอำนวย ปรีมนวงศ์ หัวหน้าผู้ตรวจราชการกระทรวงการคลัง และกรรมการธนาคารออมสิน กล่าวว่า คณะกรรมการได้เห็นชอบแผนการปล่อยกู้ของธนาคารในปีนี้ที่จะปล่อยสินเชื่อใหม่เข้าสู่ระบบเศรษฐกิจจำนวน 3 แสนล้านบาท ซึ่งจะทำให้ยอดหนี้คงค้างของธนาคารในปีนี้เพิ่มเป็น 1.4 ล้านล้านบาท
สินเชื่อใหม่ของธนาคารออมสินจะเน้นเป็นรายย่อย 90% ที่เหลือเป็นการปล่อยกู้รายใหญ่ ซึ่งธนาคารกำหนดไว้ชัดเจนว่า การปล่อยสินเชื่อรายใหญ่ในภาพรวมจะต้องไม่เกิน 10% ของสินเชื่อ ทำให้ปัจจุบันยอดสินเชื่อปล่อยกู้รายใหญ่ของธนาคารออมสินมีแค่ 7 หมื่นล้านบาท หรือประมาณ 7% ของยอดสินเชื่อคงค้าง
นายอำนวย กล่าวว่า กระทรวงการคลังมีนโยบายให้ธนาคารออมสินปล่อยสินเชื่อแต่รายย่อยเท่านั้น ไม่ให้ปล่อยกู้รายใหญ่ ซึ่งธนาคารจะทำหนังสือขอให้พิจารณาผ่อนผัน เพราะยังมีความจำเป็นต้องปล่อยกู้บริษัทลูกของรัฐวิสาหกิจเพื่อไปสร้างสาธารณูปโภคโครงสร้างพื้นฐาน อีกส่วนหนึ่งเป็นการปล่อยกู้ร่วมกับธนาคารพาณิชย์ และยังต้องปล่อยกู้สหกรณ์โดยมีเงื่อนไขที่เข้มงวดว่า ต้องมีกำไร 3 ปี มีหนี้เสียไม่เกิน 1%
สำหรับกำไรของธนาคารออมสินในปีที่แล้วมีถึง 2.1 หมื่นล้านบาท และในปี 2555 คาดว่า จะได้กำไรเบื้องต้นไม่น้อยกว่าปีที่ผ่านมา แต่เนื่องจากต้องมีการสำรองการจ่ายบำนาญให้กับพนักงาน 5 หมื่นล้านบาท เป็นเวลา 5 ปี ซึ่งจะเริ่มในปีนี้ ทำให้กำไรของธนาคารหลังสำรองจะมีแค่ 1 หมื่นล้านบาทเศษ
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) กล่าวว่า ธนาคารตั้งเป้าสินเชื่อบ้านปีนี้ 1 แสนล้านบาท เพิ่มจากปีก่อนที่ปล่อยกู้ได้ 9.9 หมื่นล้านบาท โดยเน้นปล่อยกู้ผู้มีรายได้น้อย ราคาไม่เกิน 3 ล้านบาท สำหรับปีที่แล้วธนาคารมีกำไรประมาณ 7,000 ล้านบาท